## L’Institut Valencià de Cultura confirma Jordi Blanch com a director artístic i musical del Cor de la Generalitat

*** Jordi Blanch es farà càrrec de la direcció artística i musical en les dos pròximes temporades, després d’haver assumit la direcció transitòriament el passat octubre
* El mestre Francesc Perales, jubilat fa poc, ha sigut nomenat director emèrit honorífic, en reconeixement als seus 36 anys al capdavant de la formació**

L’Institut Valencià de Cultura ha aprovat en consell de direcció que el mestre Jordi Blanch Tordera es faça càrrec de la direcció artística i musical del Cor de la Generalitat per a les dos pròximes temporades, després d’haver assumit la direcció transitòriament el mes d’octubre passat a causa de la jubilació del mestre Francesc Perales.

El currículum i la trajectòria de Jordi Blanch, sumats a la seua profunda implicació en el projecte del Cor de la Generalitat, motiven que se l’haja considerat el professional més adequat per a assumir les dos pròximes temporades, amb possibilitat de renovació d’altres dos. Ara, el mestre Blanch s’enfronta al repte de la consolidació del projecte juntament amb la de la renovació i incorporació de nous professionals que se sumen a l’experiència de la plantilla actual.

A més, en l’anterior reunió del consell de direcció de l’Institut Valencià de Cultura es va aprovar la distinció del mestre Francesc Perales com a director emèrit del Cor de la Generalitat a títol honorífic. Es tracta d’un reconeixement a la seua labor al capdavant d’esta unitat artística, dependent de l’IVC i cor titular del Palau de les Arts, que l’ha portada a ser considerada com una de les millors agrupacions corals europees, reconeguda i programada en els millors auditoris i festivals de tota Europa, i elogiada unànimement per la crítica en totes les seues presentacions.

**Jordi Blanch**

Jordi Blanch és titulat en direcció de cor, piano i composició, va ser premi extraordinari en les especialitats de llenguatge musical i piano durant la seua formació i premi extraordinari final de carrera en cor.

La seua carrera laboral ha sigut versàtil, en primer lloc com a professor i posteriorment com a director i professor de piano en el conservatori professional de música Joaquín Rodrigo de Sagunt, centre en el qual també va dirigir l’orquestra fins a 2005.

La seua verdadera especialització han sigut els cors, i ha comprés pràcticament tot l’espectre de possibilitats en este camp: primer amb els cors infantils i juvenils i també com a mestre de cor en diferents teatres, preparant els seus cors per a gravacions, concerts i posades en escena.

En l’àmbit internacional, en els últims anys Jordi Blanch ha dirigit l’Opera i Filharmonia Podlaska de Bialostok (Polònia), el cor de l’òpera de Lausanne (Suïssa) i el cor del Théâtre de la Monnaie a Brussel·les (Bèlgica) en diverses produccions operístiques.

Des de 2016 ha sigut director assistent del mestre Francisco Perales i director adjunt en el Cor de la Generalitat Valenciana. Amb esta agrupació ha treballat en nombrosos projectes i òperes en les quals ha preparat el cor i dirigit els cors interns. Des de juny del 2024 es va fer càrrec de la direcció del Cor de la Generalitat en absència del seu titular, desenrotllant una labor lloada tant pels professionals a càrrec seu com per la crítica en els espectacles que s’han estrenat en este període.

**Francesc Perales**

El mestre Francesc Perales (Xàtiva, 1959) va fer els seus estudis musicals a l’escola de la Societat Musical La Primitiva de Xàtiva i en el Conservatori de València. Va estudiar direcció de cor i orquestra amb Eduardo Cifre, José Ferriz i Manuel Galduf, i va obtindre el premi d’honor en les dos especialitats.

En 1983 va obtindre el segon premi en el Concurs Nacional de Direcció d’Orquestra Manuel Palau, i des de 1988 fins a 2024 va ser el director del Cor de la Generalitat Valenciana.

Durant la seua carrera ha dirigit diferents formacions corals i instrumentals com l’Orquestra de València, Cor Nacional d’Espanya, Collegium Instrumentale o el Grup Instrumental de València entre altres, en festivals com Sagunt a Escena, Festival de Música de Granada, Taller d’Òpera del Palau, Festival de Música Contemporània d’Alacant o Festival Ensems.

Francesc Perales va ser membre del Patronat del Palau de les Arts  Reina Sofia, fins a maig de 2018. En 2017 va ser nomenat acadèmic de número de la Reial Acadèmia de Belles Arts de Sant Carles de València.

**Cor de la Generalitat**

El Cor de la Generalitat va ser creat en 1987 amb el nom de Cor de València. És el cor titular del Palau de les Arts de València al mateix temps que desenrotlla una constant activitat en els principals auditoris espanyols. Ha interpretat les grans obres del repertori simfònic coral i els principals títols del gènere líric, i freqüenta el repertori *a cappella*, amb especial atenció als compositors valencians.

El Cor de la Generalitat depén de la Direcció Adjunta de Música i Cultura Popular de l’Institut Valencià de Cultura.

Fecha: 22/07/2025